PREDBEŽNÁ INFORMÁCIA
č. 15172/2026
(podľa §  9 zákona č.  400/2015 Z. z. o tvorbe právnych predpisov
 a o Zbierke zákonov Slovenskej republiky a o zmene a doplnení niektorých zákonov)
	1. Pripravovaný právny predpis:

	Návrh vyhlášky Ministerstva pôdohospodárstva a rozvoja vidieka Slovenskej republiky, ktorou sa mení vyhláška Ministerstva pôdohospodárstva a rozvoja vidieka Slovenskej republiky č. 20/2012 Z. z., ktorou sa ustanovujú podrobnosti o identifikácii a registrácii hovädzieho dobytka v znení neskorších predpisov

	2. Základné ciele právnej úpravy:

	[bookmark: _Hlk189472538]Predloženie návrhu vyhlášky vyplýva predovšetkým z potreby zosúladiť ustanovenia platnej vyhlášky č. 20/2012 Z. z. s aktuálnym znením zákona č. 39/2007 Z. z. o veterinárnej starostlivosti v znení neskorších predpisov (ďalej len „zákon“). Ostatnou úpravou zákona sa vo vzťahu k identifikácii a registrácii hovädzieho dobytka najmä zjednodušil proces registrácie chovného zariadenia a zmenili niektoré pojmy podľa príslušných právnych predpisov Európskej únie.
Ďalším cieľom návrhu vyhlášky je nahradiť pravidlo trvalého označenia teľaťa do 72 hodín od narodenia pravidlom trvalo označiť teľa do siedmich dní od narodenia, pričom pravidlo trvalého označenia teľaťa najneskôr pred prvým premiestnením z chovu zostáva v porovnaní s platným znením vyhlášky nezmenené. Predkladateľ návrhu vyhlášky tým vyhovuje požiadavke Slovenskej poľnohospodárskej a potravinárskej komory, ktorá bola prerokovaná so zástupcami chovateľov a príslušnými organizáciami už v roku 2024, s predložením legislatívneho návrhu však bolo potrebné počkať na uvedenú úpravu zákona.
Ďalšie úpravy platného znenia vyhlášky vyplývajú z potreby zosúladenia ustanovení platnej vyhlášky s ustanoveniami právnych predpisov EÚ, najmä nariadenia Európskeho parlamentu a Rady 
(EÚ) 2016/429[footnoteRef:1]) a príslušného delegovaného a vykonávacieho predpisu[footnoteRef:2]). [1: ) Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat 
a zmene a zrušení určitých aktov v oblasti zdravia zvierat (právna úprava v oblasti zdravia zvierat) (Ú. v. EÚ L 84, 31.3.2016) v platnom znení. ]  [2: )  Delegované nariadenie Komisie (EÚ) 2019/2035 z 28. júna 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá týkajúce sa zariadení, ktoré držia suchozemské zvieratá, a liahní a vysledovateľnosti určitých držaných suchozemských zvierat a násadových vajec (Ú. v. EÚ L 314, 5.12.2019) v platnom znení a
Vykonávacie nariadenie Komisie (EÚ) 2021/520 z 24. marca 2021, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/429, pokiaľ ide o vysledovateľnosť určitých držaných suchozemských zvierat (Ú. v. ES L 104 25.3.2021) v platnom znení.] 

Z konzultácií so zástupcami chovateľov a ďalších dotknutých osôb môžu vyplynúť ďalšie potrebné úpravy návrhu vyhlášky.

	3. Zhodnotenie súčasného stavu:

	Podľa platného znenia vyhlášky sa registrácia nového chovu v centrálnom registri hospodárskych zvierat (ďalej len „centrálny register“) vykonáva vyplnením formulára v prílohe č. 2 vyhlášky, pričom sa vyžaduje jeho potvrdenie regionálnou veterinárnou a potravinovou správou. Až následne sa vyplnený a potvrdený formulár zasiela osobe poverenej prevádzkovaním centrálneho registra. 
Podľa ostatnej úpravy zákona nie je potrebné schválenie chovu, ani schválenie prerušenia alebo ukončenia chovu hospodárskych zvierat príslušnou regionálnou veterinárnou a potravinovou správou. Vlastník alebo držiteľ hovädzieho dobytka je povinný pred začatím chovu požiadať prevádzkovateľa centrálneho registra o registráciu chovného zariadenia na chov alebo držanie hospodárskych zvierat.
Splniť si povinnosť držiteľa označiť teľa do 72 hodín po narodení podľa platného znenia vyhlášky je v intenzívnych chovoch relatívne jednoduché, napríklad v chovoch dojníc, v ktorých telenie prebieha v maštaľných priestoroch. Pokiaľ však ide o extenzívne chovy najmä dojčiacich kráv (mlieko kráv slúži výlučne na výživu teliat), v ktorých zvieratá nie sú zvyknuté na častú manipuláciu a kontakt s ošetrovateľom a pôrody prebiehajú spravidla na pasienkoch, dodržanie stanovenej lehoty môže byť problematické z viacerých dôvodov: pretrvávajúce nepriaznivé počasie v ťažko dostupnom teréne, práceneschopnosť ošetrovateľov, ako aj dôvody ohrozujúce zdravie personálu, akým je napríklad útočné správanie matky, či iných zvierat v stáde.
Uvedené právne predpisy EÚ1,2) ako aj § 40a zákona obsahujú ustanovenia, napr. o údajoch, ktoré musia viesť členské štáty v počítačových databázach suchozemských zvierat o prevádzkovateľoch chovných zariadení a o zvieratách hovädzieho dobytka, ktorých sú vlastníkmi alebo držiteľmi alebo o údajoch, ktoré sú povinní viesť samotní prevádzkovatelia chovných zariadení. 
V platnom znení vyhlášky sa nachádzajú podobné ustanovenia v odlišnej štruktúre, čo spôsobuje nežiaduce opakovanie ustanovení právnych predpisov EÚ, a tak riziko nejednoznačného výkladu predmetných povinností.

	4. Spôsob zapojenia verejnosti do prípravy právneho predpisu:

	Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2.  Lehota na zasielanie podnetov/návrhov je do 23. 8. 2026.

	Kontaktné údaje:

	Ministerstvo pôdohospodárstva a rozvoja vidieka Slovenskej republiky
Sekcia poľnohospodárstva
Dobrovičova 12
812 66 Bratislava
Ing. Zuzana Salagová
Tel. č.: +421 2 59 266 552
email: zuzana.salagova@land.gov.sk


	5. Predpokladaný termín začatia pripomienkového konania: 

	september 2026








